aleuronlag
Store norske leksikon,Biologi,Vitenskapsgrener i biologien,Botanikk,Planteanatomi,Plantenes form,Frø og formeringsorganer
Aleuronlaget er de ytterste cellene med opplagsnæring (endospermen) i frøene til dyrket korn og andre gressarter.
Cellene i aleuronlaget ligger nær frøskallet, og produserer enzymer som bryter ned stivelse og proteiner i endospermen til sukker og aminosyrer under spiringen. Disse stoffene transporteres til kimen via frøbladet (scutellum) og bidrar med henholdsvis energi og byggematerialer til kimen så den kan vokse. Enzymet α-amylase (alfa-amylase) bryter ned stivelse til sukker, og proteaser bryter ned protein til aminosyrer. Syntesen av α-amylase stimuleres av plantehormonet gibberellin. Gibberellinet produseres av kimen og diffunderer (siver) ut i aleuronlaget. Disse prosessene er av stor betydning under malting av bygg i bryggerier. Innhold Aleuronlaget er en til tre celler tykt. Det utgjør sju prosent av vekten til korn og regnes med til klifraksjonen av korn. Aleuronlaget er rikt på protein, fett, flere B-vitaminer, mineraler og enzymer. Det består av kubiske celler med stor kjerne og mange aleuronkorn med en komplisert kjemisk oppbygning. Cellene i aleuronlaget inneholder ikke stivelse, i motsetning til resten av endospermen. Les mer i Store norske leksikon endosperm proteinsyntese glykolyse sitronsyresyklus ATP